बागोर के महाराजा शिवदानसिंह तथा कर्नल डॉड अभिन्न मित्र थे। दोनों एक दूसरे के प्रति स्नेह एवं भाईचारा रखते थे। कर्नल टॉड के अनुसार शिवदानसिंह का साहित्य, इतिहास, संगीत-नृत्य के प्रति अनुराग था। संगीत शास्त्र के अन्तर्गत स्वर एवं वाद्य के सिद्धान्तों की उन्हें अच्छी जानकारी थी। स्वर संगीत की रागों के भेद तथा प्रत्येक राग की छह रागनियों की व्याख्या वह बड़ी निपुणता से करते थे। मेवाड़ के अच्छे गाने वाले स्त्री-पुरुष उसके आश्रय में रहते थे जिन्हें शिवदानसिंह कभी-कभी कर्नल टॉड को सुनवाते थे। संगीतकारों के मध्य हवेली में संगीत गोष्ठी का आयोजन प्रायः ग्रीष्म ऋतु की चांदनी में रात में बिछे हुए गलीचों पर होता था।